b'\n_START_ARTICLE_\nLicinius\n_START_SECTION_\nNousu valtaan\n_START_PARAGRAPH_\nLicinius syntyi Daciassa noin vuonna 265. H\xc3\xa4nen perheens\xc3\xa4 oli kotoisin vaatimattomista oloista. Licinius osallistui keisari Galeriuksen Persian sotaretkeen vuonna 297. Galerius l\xc3\xa4hetti Liciniuksen l\xc3\xa4hettil\xc3\xa4\xc3\xa4ksi Maxentiuksen luokse vuonna 307. Maxentius oli julistautunut keisariksi is\xc3\xa4ns\xc3\xa4 Maximianuksen kanssa, ja Galerius ei ollut yrityksist\xc3\xa4\xc3\xa4n huolimatta saanut heit\xc3\xa4 kukistettua. Lokakuussa tai marraskuussa 308 j\xc3\xa4rjestetyss\xc3\xa4 Carnuntumin kokouksessa Licinius valittiin uudeksi augustukseksi kuolleen Severuksen tilalle. Liciniuksen hallintoalueeksi m\xc3\xa4\xc3\xa4r\xc3\xa4ttiin Traakia, Illyria ja Pannonia. Galerius olisi halunnut Liciniuksen kukistavan Maxentiuksen, mutta Licinius ei kuitenkaan ryhtynyt sotaan t\xc3\xa4t\xc3\xa4 vastaan. Licinius taisteli sarmaatteja vastaan._NEWLINE_Galerius kuoli vuonna 311, mink\xc3\xa4 j\xc3\xa4lkeen Licinius ja Maximinus Daia jakoivat valtakunnan it\xc3\xa4osan kesken\xc3\xa4\xc3\xa4n. Vuotta my\xc3\xb6hemmin Konstantinus Suuri kukisti Maxentiuksen Mulviuksen sillan taistelussa. Maxentiuksen kuoleman j\xc3\xa4lkeen Licinius ja Konstantinus tapasivat Milanossa. Licinius meni naimisiin Konstantinuksen siskon Constantian kanssa. Pari sai yhden pojan, Valerius Licinianus Liciniuksen. Keisarit allekirjoittivat my\xc3\xb6s Milanon ediktin, joka teki lopun kristittyjen vainoista._NEWLINE_Liciniuksen ja Konstantinuksen liitto oli selv\xc3\xa4sti vain v\xc3\xa4liaikainen. Kun Maximinus Daia, joka oli ollut Maxentiuksen liittolainen, sai kuulla Liciniuksen ja Konstantinuksen liitosta, p\xc3\xa4\xc3\xa4tti h\xc3\xa4n hy\xc3\xb6k\xc3\xa4t\xc3\xa4 Liciniusta vastaan. Vuonna 313 Maximinus Daia hy\xc3\xb6kk\xc3\xa4si Syyrista k\xc3\xa4sin Liciniuksen alueelle. Maximinus ylitti Bosporin ja valtasi Byzantionin yksitoista p\xc3\xa4iv\xc3\xa4\xc3\xa4 kest\xc3\xa4neen piirityksen j\xc3\xa4lkeen. T\xc3\xa4m\xc3\xa4n j\xc3\xa4lkeen h\xc3\xa4n valtasi Herakleia Pontiken. Licinius saapui Adrianopoliin samalla, kun Maximinus oli piiritt\xc3\xa4m\xc3\xa4ss\xc3\xa4 Herakleiaa. 30. huhtikuuta 313 k\xc3\xa4ydyss\xc3\xa4 Campus Ergenuksen taistelussa Liciniuksen joukot kukistivat Maximinuksen, joka pakeni Nikomediaan. Licinius kukisti Maximinuksen toistamiseen Kilikiassa. Maximinus kuoli luultavasti hein\xc3\xa4- tai elokuussa 313. Licinius m\xc3\xa4\xc3\xa4r\xc3\xa4si vastustajansa perheen tapettavaksi.\n_START_SECTION_\nLiciniuksen ja Konstantinuksen ensimm\xc3\xa4inen sis\xc3\xa4llissota\n_START_PARAGRAPH_\nMaximinus Daian kukistumisen j\xc3\xa4lkeen Licinius ja Konstantinus olivat Rooman ainoat valtiaat. Keisarit eiv\xc3\xa4t kuitenkaan luottaneet toisiinsa ja etsiv\xc3\xa4t tekosyit\xc3\xa4 hy\xc3\xb6k\xc3\xa4t\xc3\xa4 toistensa kimppuun. Er\xc3\xa4iden l\xc3\xa4hteiden mukaan Konstantinus olisi yritt\xc3\xa4nyt saada Liciniusta hyv\xc3\xa4ksym\xc3\xa4\xc3\xa4n Konstantinuksen siskon Anastasian miehen Bassianuksen L\xc3\xa4nsi-Rooman caesariksi. K\xc3\xa4vi kuitenkin ilmi ett\xc3\xa4 Bassianus oli mukana salajuonessa Konstantinusta vastaan. Konstantinus antoi teloittaa Bassianuksen. T\xc3\xa4m\xc3\xa4n j\xc3\xa4lkeen Licinius ja Konstantinus ajautuivat sotaan toisiaan vastaan._NEWLINE_Keisarien joukot kohtasivat Cibalaen taistelussa Pannoniassa 8. lokakuuta 314. Vaikka Konstantinus saikin voiton Liciniuksesta, olivat h\xc3\xa4nen joukkonsa niin kuluneita, ettei h\xc3\xa4n pystynyt hy\xc3\xb6dynt\xc3\xa4m\xc3\xa4\xc3\xa4n voittoaan. Molemmat keisarit palasivat omille alueilleen. Vuosina 315 - 316 Licinius soti luultavasti gootteja vastaan. H\xc3\xa4n valmistautui my\xc3\xb6s uuteen sotaan Konstantinusta vastaan. Licinius ja Konstantinus kohtasivat j\xc3\xa4lleen Campus Ardiensiksen taistelussa, joka k\xc3\xa4ytiin joulukuussa 316 tai tammikuussa 316. Ennen taistelua Licinius nimitti er\xc3\xa4\xc3\xa4n Valensin caesarikseen. Kuten edellisell\xc3\xa4kin kerralla, Konstantinuksen joukot olivat voitokkaita, mutta taistelu ei johtanut suurempiin muutoksiin. Licinius sai jatkaa It\xc3\xa4-Rooman hallitsemista, mutta h\xc3\xa4nen oli pakko luovuttaa pieni\xc3\xa4 alueita Konstantinukselle ja antaa teloittaa vastanimitetty caesarinsa.\n_START_SECTION_\nLiciniuksen ja Konstantinuksen toinen sis\xc3\xa4llissota\n_START_PARAGRAPH_\nVuoden 318 aikana Licinius soti sarmaatteja vastaan. Vaikka Licinius oli allekirjoittanut Milanon ediktin Konstantinuksen kanssa vuonna 313, alettiin kristittyj\xc3\xa4 Liciniuksen hallitsemilla alueilla vuodesta 320 l\xc3\xa4htien j\xc3\xa4lleen jonkin verran vainota. Licinius kielsi kristittyj\xc3\xa4 piispoja kokoontumasta. Toisen Liciniuksen s\xc3\xa4\xc3\xa4t\xc3\xa4m\xc3\xa4n lain mukaan naiset ja miehet eiv\xc3\xa4t saaneet osallistua jumalanpalvelukseen yhdess\xc3\xa4. Lis\xc3\xa4ksi kristityt saivat pit\xc3\xa4\xc3\xa4 jumalanpalveluksia ainoastaan kaupunkien muurien ulkopuolella. Armeijan upseerien oli my\xc3\xb6s uhrattava jumalille saadakseen pit\xc3\xa4\xc3\xa4 virkansa._NEWLINE_Konstantinuksen ja Liciniuksen v\xc3\xa4linen sota puhkesi j\xc3\xa4lleen vuonna 321. Konstantinus kukisti Tonavan yli hy\xc3\xb6k\xc3\xa4nneet sarmaatit ja gootit, mutta Licinius valitti, ett\xc3\xa4 h\xc3\xa4n oli rikkonut heid\xc3\xa4n v\xc3\xa4list\xc3\xa4\xc3\xa4n sopimusta. Konstantinus kokosi armeijansa ja laivastonsa Thessalonikiin ja hy\xc3\xb6kk\xc3\xa4si sielt\xc3\xa4 k\xc3\xa4sin Adrianopolia kohti. Liciniuksen joukot kohtasivat hy\xc3\xb6kk\xc3\xa4\xc3\xa4j\xc3\xa4t Hebrus-joella 3. hein\xc3\xa4kuuta 324. Liciniuksen armeija k\xc3\xa4rsi tappion. Licinius pakeni Byzantioniin, jota Konstantinus alkoi piiritt\xc3\xa4\xc3\xa4. Liciniuksen laivasto, jota johti er\xc3\xa4s Abantus, k\xc3\xa4rsi tappion Konstantinuksen laivastoa vastaan, jota johti Konstantinuksen poika Crispus. Licinius pakeni t\xc3\xa4m\xc3\xa4n j\xc3\xa4lkeen Khalkedoniin ja j\xc3\xa4tti Byzantioniin Martinianuksen, josta h\xc3\xa4n oli tehnyt augustuksen. Liciniuksen ja Konstantinuksen joukot kohtasivat j\xc3\xa4lleen Khrysopoliin taistelussa, joka k\xc3\xa4ytiin 18. syyskuuta 324. Licinius k\xc3\xa4rsi j\xc3\xa4lleen tappion ja h\xc3\xa4n pakeni Nikomediaan, jota Konstantinus vuorostaan alkoi piiritt\xc3\xa4\xc3\xa4. Seuraavana p\xc3\xa4iv\xc3\xa4n\xc3\xa4 Licinius erosi virastaan ja Konstantinus l\xc3\xa4hetti h\xc3\xa4net Thessalonikiin, jossa h\xc3\xa4nt\xc3\xa4 pidettiin kotiarestissa. Konstantinuksen k\xc3\xa4skyst\xc3\xa4 Licinus murhattiin vuoden 325 kev\xc3\xa4\xc3\xa4ll\xc3\xa4. My\xc3\xb6s Liciniuksen l\xc3\xa4hipiiriin kuuluneet, kuten Martinianus, kokivat saman kohtalon. Noin sata vuotta tapahtumien j\xc3\xa4lkeen kirjoittanut historioitsija Sokrates kertoo ett\xc3\xa4 Licinius oli juonitellut er\xc3\xa4\xc3\xa4n valtakunnan ulkopuolisen heimon (ehk\xc3\xa4 sarmaatit) kanssa. Licinius olisi yritt\xc3\xa4nyt murhauttaa Konstantinuksen p\xc3\xa4\xc3\xa4st\xc3\xa4kseen taas itse valtaan. T\xc3\xa4m\xc3\xa4 ei kuitenkaan luultavasti pid\xc3\xa4 paikkaansa, mutta todenn\xc3\xa4k\xc3\xb6ist\xc3\xa4 on ett\xc3\xa4 Konstantinus antoi tappaa Liciniuksen, koska h\xc3\xa4n uskoi ettei t\xc3\xa4m\xc3\xa4 tyytyisi pysym\xc3\xa4\xc3\xa4n vangittuna loputtomiin.'